השרה לשוויון חברתי פרסמה את ההצהרה מיוזמתה • בראיון ל"שקוף" היא מסבירה מדוע התנגדה יחד עם מפלגתה לחוק שיחייב פוליטיקאים אחרים לנהוג כמוה • "אני חושבת שדברים שנעשים בצורה וולונטרית יש להם יופי", היא אומרת ומדגישה: "אני מכילה את הקוד הזה על עצמי, אין לי שום דבר להסתיר"
בצהרי יום ראשון באמצע חודש יוני עלתה לוועדת השרים לחקיקה הצעת חוק לפיה נבחרי ציבור מסוימים, בהם ראשי מפלגות, שרים וסגני שרים, חייבים בפרסום הצהרות הון. למרות הבטחות "ממשלת השינוי" להיאבק בשחיתות, ההצעה בסופו של דבר נפלה. רק שני שרים הצביעו בעד – גדעון סער ותמר זנדברג. כל היתר התנגדו או נעדרו מהישיבה (כלומר התנגדו, הלכה למעשה).  אחת מהן הייתה השרה לשוויון חברתי מירב כהן (יש עתיד). אך חרף התנגדותה לקבוע זאת בחוק, כהן היא השרה היחידה שמפרסמת עכשיו מיוזמתה את הצהרת ההון שלה. האם הבקשה לפרסם הצהרת הון היא בקשה מציצנית (כפי שאמרו בזמנו השרים בוועדה)? לא אם תשאלו את כהן. "אחד האתגרים הכי גדולים שלנו כנבחרי ציבור זה לזכות באמון, ואני חושבת ששקיפות זו דרך טובה לעשות זאת", היא אומרת בשיחה עם "שקוף". לפי הצהרת ההון שהוגשה למבקר המדינה, לכהן יש דירה בבעלותה בירושלים שרכשה בשנת 2012 בעלות של כ-1.3 מיליון שקל ואוטו יונדאי I-30 משנת 2012. מעבר לקרנות ההשתלמות והפנסיה, לכהן כ-180 אלף שקל בעובר ושב ותיק מניות בנאמנות עיוורת בסך של כ-51 אלף שקלים. מהצהרת ההון של כהן אפשר ללמוד שהשכר הנטו שלה עומד על כ-22 אלף שקל.  "אני הרבה פעמים נתקלת, בצדק, בתגובות של אנשים שכבר לא מאמינים למה שאומרים להם וחוו אכזבות", אומרת כהן. "אני חושבת שכדי שתהיה לנו דמוקרטיה טובה, אנחנו צריכים לבנות את מערכת היחסים הזו בצורה טובה, על בסיס של אמון הדדי ושקיפות זה חלק מזה".  "דבר שני מרגע שהפכתי להיות שליחת ציבור בזאת ויתרתי במודע על חלק מהפרטיות שלי כי זה חלק מהתפקיד", היא מבהירה.  אז למה בכל זאת, התנגדה יחד עם מפלגתה לחוק שיעגן הצהרות ההון של פוליטיקאים בחוק? "אני חושבת שדברים שנעשים בצורה וולונטרית יש להם יופי", היא אומרת. "זה כמו שלא מחייבים לא לנסוע ביום כיפור, אבל אנשים עושים את זה כי זה הקוד שלנו. זה קוד של מסורת של כבוד הדדי אז גם פה אני". "זו שאלה לגיטימית וצריך ללמוד את זה, לקיים על זה דיון, להבין את השלכות ולראות מה קורה במדינות אחרות", היא אומרת. "אני מכילה את הקוד הזה על עצמי, אין לי שום דבר להסתיר וגם אני מאמינה בזה שזה בונה אמון. אמון זה אולי הדבר הכי נדיר שיש לנו כרגע במערכת הפוליטית. כל דבר שיכול להגביר אמון אני אנקוט בו".  בתגובה לבירור שקוף, כהן אומרת כי היא אינה חוששת מהמצקצקים שיגידו "הנה, יש לך 180 אלף שקל בעו"ש". "נו, זה מה שיש לי ואם למישהו יש על זה ביקורת זה בסדר גמור", היא אומרת ומספרת כי הסכום הזה אמור להיות זמין לה ולבן זוגה, יובל, שמעוניינים לעבור לדירה מרווחת יותר. "אבל שוב שכל אחד ישאל מה שהוא רוצה. הכל פתוח. אני נבחרת ציבור ונתונה לביקורת". האם ניסו למנוע ממנה את פרסום הצהרת ההון? "לא התייעצתי ולא דיברתי על זה עם אף אחד", מדגישה השרה. "אבל זכותו של נבחר ציבור אחר לחשוב אחרת. אני מכבדת גם את דעתו. לי זה יותר קל שהכל שקוף. אני אוהבת שהיומן שלי שקוף".כהן היא לא רק השרה היחידה שמפרסמת את הצהרת ההון שלה, אלא גם היחידה שמפרסמת את היומן שלה לציבור באופן שוטף. "הייתה אליי פעם פנייה שאמרה לי תתחייבי שלא תפגשי עם לוביסטים", היא מספרת. "עכשיו זה לא בדיוק האידיאולוגיה שלי, כי אני חושבת שכשמקדמים חקיקה או החלטת ממשלה דווקא חשוב לשמוע את בעלי העניין שמושפעים ממנה. גם אם הם בעלי עניין כלכלי, זה בסדר גמור. בעלי עסקים הם חשובים ולגיטימיים שצריך וחשוב לשמוע את דעתם. היומן השקוף מאפשר לי לפתור את זה. אני אומרת להם אתם תדעו עם מי נפגשתי ומתי נפגשתי, ותשפטו את ההחלטות שלי אחר כך. השקיפות מאפשרת לי חופש מסוים". 